पाएं अपने शहर की ताज़ा ख़बरें और फ्री ई-पेपरडाउनलोड करें
प्रखंड के ओड़गा में ग्रामीण महिलाओं ने कोरोना की जांच का विरोध किया। महिलाओं ने कोरोना की जांच नहीं कराने की बात कही। उन्होंने बाजार को भी पहले की जगह पर लगाने की मांग की। मालूम हो कि प्रखंड प्रशासन द्वारा ओड़गा के पंचायत भवन में कोरोना जांच शिविर का आयोजन किया गया था। जांच का सिलसिला चल ही रहा था कि स्थानीय महिलाएं और ग्रामीण वहां पहुंच गए। उन्होंने कोरोना की जांच नहीं करने और शिविर नहीं लगाने की बात कही।
पुलिस बल, मुखिया, रोजगार सेविका की समझाने बुझाने पर भी वे नहीं माने। लंबे समय तक ग्रामीण वहां अड़े रहे। बीडीओ विजय राजेश बारला ने महिलाओं को आश्वस्त किया कि जबरन किसी की कोरोना जांच नहीं की जाएगी। इच्छुक लोग ही कोरोना जांच कराएंगे। उन्होंने कहा कि बाजार अपनी जगह पर लगाएं। बाजार में बाहरी लोगों का प्रवेश पूर्णतः प्रतिबंधित रहेगा। मालूम हो कि राज्य का सीमावर्ती क्षेत्र होने के कारण ओडिशा से भी यहां बड़ी संख्या में व्यवसायी और ग्रामीण बाजार आते हैं। ग्रामीणों के विरोध से पहले यहां 40 लोगों का कोरोना का सैंपल लिया गया था। विरोध की घटना के बाद किसी ने भी सैंपल नहीं दिया। मालूम हो कि यह प्रखंड में कोरोना की जांच के विरोध की दूसरी घटना है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn